Komission tiedonanto Euroopan Parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan Parlamentin ja neuvoston asetukseksi nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden merkitsemisestä ja neuvoston asetuksen (EY) N:o 820/97 kumoamisesta /* SEK/2000/0956 lopull. - COD 99/0204 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta EUROOPAN PARLAMENTIN JA NEUVOSTON ASETUKSEKSI nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden merkitsemisestä ja neuvoston asetuksen (EY) N:o 820/97 kumoamisesta 1. Taustaa 1.1 Komissio teki 13. lokakuuta 1999 EY:n perustamissopimuksen 152 artiklan 4 kohdan b alakohdan perusteella parlamentille ja neuvostolle ehdotuksen naudanlihan pakollisen merkintäjärjestelmän yleisistä säännöistä [KOM(1999) 487 lopullinen - 1999/0204 (COD)]. 1.2 Parlamentti hyväksyi 12. huhtikuuta 2000 pidetyssä täysistunnossa 56 tarkistusta ehdotukseen alun perin esitetyistä 62 tarkistuksesta. 1.3 Komissio hyväksyi näistä tarkistuksista 18, ja ne sisällytettiin 17. toukokuuta 2000 annettuun muutettuun ehdotukseen [KOM(2000) 301 lopullinen]. Komissio sitoutui myös esittelemään neuvostolle parlamentin kannan useista muista tarkistuksista. 1.4 Neuvosto hyväksyi 5. kesäkuuta 2000 EY:n perustamissopimuksen 251 artiklan 2 kohdan mukaisesti yhteisen kannan, jota käsitellään tässä asiakirjassa. 2. Komission ehdotuksen tavoite 2.1 Komission ehdotuksen tavoitteena on vahvistaa naudanlihan pakollisen merkintäjärjestelmän yleiset säännöt kahdessa vaiheessa seuraavasti: - Käyttöön otetaan viipymättä kaikissa jäsenvaltioissa sovellettava naudanlihan pakollinen merkintäjärjestelmä. Ehdotuksen mukaan naudanliha-alan toimijoiden ja järjestöjen on annettava merkinnöissä tietoja eräistä lihan ominaisuuksista sen eläimen tai niiden eläinten teurastuspaikalla, josta/joista kyseinen naudanliha on peräisin. - Toisessa vaiheessa, joka alkaa 1. tammikuuta 2003, naudanlihan pakollista merkintäjärjestelmää tehostettaisiin. Ehdotuksen mukaan naudanlihaa kaupan pitävien toimijoiden ja järjestöjen olisi lisäksi sisällytettävä merkintöihin tietoja alkuperästä, erityisesti eläimen tai eläinten, josta/joista naudanliha on peräisin, syntymä-, lihotus- ja teurastuspaikasta. - Näistä säännöistä poiketen jauhetun naudanlihan ja kolmansista maista peräisin olevan naudanlihan merkintäjärjestelmää kuitenkin yksinkertaistettiin jonkin verran. 2.2 Toisessa vaiheessa komissio sisällytti muutettuun ehdotukseensa KOM(2000) 301 lopullinen parlamentin ehdotuksen, jonka mukaan säilytetään ainoastaan jäsenvaltiota koskeva merkintä ja alkuperä määritellään sen paikan mukaan, jossa eläin, josta liha on saatu, on syntynyt, lihotettu ja teurastettu (eli poistetaan paikka, jossa luuttomaksi leikkaaminen on tapahtunut). 2.3 Lisäksi komissio hyväksyi parlamentin tarkistusehdotuksen merkinnän "Alkuperä: EY" poistamisesta sellaisesta eläimestä saadun lihan osalta, joka on syntynyt, lihotettu ja teurastettu yhdessä jäsenvaltiossa. 2.4 Muita hyväksyttyjä tarkistuksia olivat muun muassa jäsenvaltioiden pakollisten merkintöjen ja alueellisten merkintöjen samanaikaisen käytön selkiyttäminen ilman että neuvoston asetuksen (EY) N:o 2081/92 mukaisesti vahvistettuihin suojattuihin merkintöihin ja alkuperänimityksiin vaikutetaan heikentävästi, sekä ensimmäisen vaiheen pakollisen merkintäjärjestelmän voimaantulopäivä. 2.5 Komissio hyväksyi myös monia parlamentin tarkistusehdotuksia, jotka parantavat merkinnän määritelmiin ja naudanlihan merkintäjärjestelmän suhdetta muuhun asiaa koskevaan yhteisön lainsäädäntöön liittyvän tekstin muotoilua. 2.6 Muutetussa ehdotuksessaan komissio ei hyväksynyt virallisesti parlamentin tarkistusehdotusta merkintäjärjestelmän toisen vaiheen voimaantulopäivän aikaistamisesta 1. päivään syyskuuta 2001, sillä asiasta on vielä keskusteltava. 2.7 Lisäksi komissio halusi pitää kiinni alkuperäisestä ehdotuksestaan, joka koskee mahdollisuutta merkitä ilmaisulla "Alkuperä: EY" sellaisista eläimistä saadun lihan alkuperä, jotka ovat syntyneet ja jotka on lihotettu ja teurastettu useammassa kuin yhdessä jäsenvaltiossa, samoin kuin ehdotuksesta, joka koskee sen eläimen, josta liha on peräisin, luokan merkitsemistä. 2.8 Jauhetun naudanlihan tuotantoprosessin mutkikkuuden vuoksi komissio pitäytyi kannassaan eikä hyväksynyt parlamentin ehdotusta poistaa tällaista lihaa koskevaa yksinkertaistettu merkintäjärjestelmä. Parlamentille ilmoitettiin täysistunnossa, että komissio uskoi tarvittavan jonkinlaista yksinkertaistettua järjestelyä, vaikkei se olisikaan samanlainen kuin ehdotuksen 14 artiklassa jo ehdotettu. 2.9 Vapaaehtoista naudanlihan merkintäjärjestelmää koskevien tarkistusehdotusten osalta komissio ilmoitti parlamentille ymmärtävänsä täysin, että niiden tavoitteena on muodollisen hyväksymismenettelyn palauttaminen, vaikka komissio ei ollutkaan valmis hyväksymään niitä täysistunnossa. Parlamentille ilmoitettiin myös, että komissio varmistaisi, että parlamentin kanta näihin tarkistuksiin ymmärrettäisiin neuvoston keskusteluissa. 3. Neuvoston yhteistä kantaa koskevat huomautukset 3.1 Neuvosto hyväksyi yhteisessä kannassaan komission muutettuun ehdotukseen sisältyvät kaikki muutokset. Muiden kohtien osalta neuvosto ehdotti yhteisymmärryksessä komission kanssa seuraavia muutoksia. 3.2 Ensinnäkin neuvosto hyväksyi yhteisymmärryksessä komission kanssa kolme parlamentin tarkistusta, jotka sisällytettiin yhteiseen kantaan. Nämä tarkistukset koskivat seuraavia seikkoja: - Nykyisen asetuksen ja muun asiaa koskevan yhteisön lainsäädännön välisen suhteen selkiyttäminen erityisesti naudanlihan osalta. Jotta saataisiin varmuus siitä, mikä lainsäädäntö on tällä alalla olennaista, komissio antoi liitteessä 1 olevan ilmoituksen. - Merkinnän "Alkuperä: EY" sellaisesta eläimestä saadun lihan osalta, joka on syntynyt, lihotettu ja teurastettu yhdessä jäsenvaltiossa (13 artiklan 5 kohta) poistaminen. Koska tämän merkinnän poistamisella voidaan tietyssä määrin edistää naudanlihamarkkinoiden palautumista kansalliselle tasolle, komissio hyväksyi tämän ehdotuksen parlamentin ja neuvoston selkeän enemmistön tukemana pelkästään liitteessä 2 olevan ilmoituksen perusteella. - Vapaaehtoisia merkintäeritelmiä koskevan muodollisen hyväksymismenettelyn palauttaminen (17 artikla). Tämä muutos lujittaa komission ehdotusta, mutta lisää jäsenvaltioiden viranomaisten taakkaa. Koska enemmistö kannattaa tämän toimenpiteen lujittamista, komissio voi hyväksyä tarkistuksen. 3.3 Toiseksi tekstiin esitettiin kahta muutosta, jotka vastaavat suunnilleen parlamentin ehdottamia tarkistuksia. - Parlamentin 7 artiklan 4 kohtaan ehdottaman tarkistuksen ydinajatus hyväksyttiin, mutta neuvosto toivoi, että jäsenvaltiot voisivat itse vahvistaa parlamentin sallimissa rajoissa määräajan, jonka kuluessa tuottajien on ilmoitettava nautaeläinten siirroista. Koska tuotantojärjestelmät ja vastasyntyneiden eläinten siirrot vaihtelevat eri jäsenvaltioissa, komissio pitää ehdotusta hyväksyttävänä ratkaisuna käytännön ongelmaan. - Asetuksen 13 artiklaan lisättiin 6 kohta, jotta löydettäisiin parlamentin ehdotusta kattavampi ratkaisu jäsenvaltioiden pakollisten merkintöjen käyttämiseksi samanaikaisesti alueellisten merkintöjen kanssa ilman että suojattuihin merkintöihin ja alkuperänimityksiin vaikutetaan heikentävästi. Komissio oli jo ilmoittanut täysistunnossa, että toimenpiteeseen liittyvän tekstin muotoilua oli tarpeen parantaa sen tehostamiseksi ja onkin tyytyväinen parlamentin ehdottamaan tekstiin. 3.4 Lopuksi neuvosto ehdotti yhteisymmärryksessä komission kanssa viittä muutosta, jotka eivät ole täysin parlamentin ehdottamien tarkistusten mukaisia. Kyseiset muutosehdotukset koskevat seuraavia seikkoja: - 37 artiklan lisääminen yhteiseksi oikeusperustaksi 152 artiklan lisäksi. - Pakollisen merkintäjärjestelmän ensimmäisessä vaiheessa tehtävät merkinnät. Parlamentti ehdotti eläimen luokan ja vähimmäiskypsytysajan poistamista mutta teurastuspäivän säilyttämistä. Nyt ehdotetaan teurastuspäivän ja vähimmäiskypsytysajan poistamista mutta luokan säilyttämistä (13 artiklan 2 kohta). - Parlamentti ehdotti, että kansallinen pakollinen merkintäjärjestelmä voitaisiin säilyttää sen päivän jälkeen, kun toisen vaiheen täydelliset lihan alkuperän osoittavat merkinnät otetaan käyttöön yhteisössä. Neuvosto kannattaa komission alkuperäistä ehdotusta, jonka mukaan tällaiset kansalliset järjestelmät olisi lakkautettava mainittuna päivänä (13 artiklan 3 kohta). - Parlamentti ehdotti, että toisen vaiheen täydellisiä alkuperämerkintöjä alettaisiin soveltaa 1. syyskuuta 2001. Nyt ehdotetaan, että järjestelmä otettaisiin käyttöön 1. tammikuuta 2002 (13 artiklan 3 kohta). - Parlamentti ehdotti, että jauhettua naudanlihaa koskeva yksinkertaistettu merkintäjärjestelmä poistettaisiin kokonaan. Neuvosto kannatti tällaiseen lihaan sovellettavaa yksinkertaistettua järjestelmää, mutta ehdotti, että alkuperäistä ehdotusta parannetaan velvoittamalla toimijat ilmoittamaan jäljitettävyyden takaava koodi, jäsenvaltio tai kolmas maa, jossa eläin on teurastettu, samoin kuin jäsenvaltio tai kolmas maa, jossa jauhettu naudanliha on valmistettu. Mahdollisuus merkintään "Alkuperä: muu kuin EU" poistettaisiin. Lisäksi toimijat voisivat lisätä merkintään pakollisessa merkintäjärjestelmässä vaadittavia mitä tahansa muita tietoja (14 artikla). 3.5 Komission kanta näihin neuvoston yhteiseen kantaan sisältyvään viiteen kohtaan on seuraava: - Amsterdamin sopimuksen tultua voimaan kyseisen sopimuksen 152 artikla on komission mielestä asianmukainen oikeusperusta asetukselle, sillä se koskee eläinlääkintäalan toimenpiteitä, joiden välittömänä tarkoituksena on kansanterveyden suojeleminen. Ottaen huomioon Euroopan yhteisöjen tuomioistuimen asiassa C-269/97 4. huhtikuuta 2000 antaman tuomion asetuksen (EY) N:o 820/97 oikeudellisesta perustasta ja vastauksena neuvoston yksimielisiin toiveisiin komissio voisi kaikesta huolimatta hyväksyä kaksi oikeusperustaa, jos tämä ei heikennä millään tavoin parlamentille 152 artiklan mukaisesti kuuluvia oikeuksia. - Komission alkuperäisen ehdotuksen mukaan eläimen, josta liha on peräisin, luokka on merkittävä. Tämä pakollinen merkintä on naudanlihan laadun tärkeä mittari. Ensimmäisessä käsittelyssä tekemissään tarkistuksissa parlamentti asetti etusijalle merkintäjärjestelmän rajoittamisen ainoastaan jäljitettävyyden takaaviin merkintöihin. Neuvoston yhteisen kannan ja kuluttajille tällaisten naudanlihaa koskevien tietojen saamisesta koituvien etujen perusteella komission kannattaa kuitenkin neuvoston ehdottamaa kompromissiratkaisua. - Komissio on aina ollut sitä mieltä, että ehdotettua naudanlihan merkintäjärjestelmää on sovellettava yhdenmukaisesti koko yhteisössä ja että kansalliset järjestelmät olisi lakkautettava, kun yhteisön järjestelmää aletaan soveltaa. Neuvosto on ehdottanut kompromissiratkaisua, jonka mukaan eräät kuluttajien tärkeinä pitämät kansallisten merkintäjärjestelmien piirteet olisi säilytettävä. Komissio voi hyväksyä neuvoston yhteisen kannan tältä osin. - Komissio on pyrkinyt suhtautumaan varovasti siihen, millaisessa aikataulussa toisen vaiheen täydellisten lihan alkuperän osoittavien merkintöjen käyttöönottamisen tulisi edetä yhteisössä. Ottaen huomioon parlamentin toiveet toinen vaihe pyritään kuitenkin käynnistämään 1. tammikuuta 2002 eli ainoastaan neljä kuukautta parlamentin alkuperäistä ehdotusta myöhemmin Komissio hyväksyy näin ollen tämän kompromissiratkaisun. - Jauhetun naudanlihan merkintöjen osalta neuvosto osoitti yhteisessä kannassaan tukevansa parlamentin kantaa, jossa vaadittiin komission alkuperäistä ehdotusta tiukempia jauhetun naudanlihan merkintävaatimuksia. Komission mielestä neuvoston yhteinen kanta tarjoaa tässä suhteessa varteenotettavan ratkaisun, jossa kuluttajan oikeus saada takeet jäljitettävyydestä ja käyttökelpoisen järjestelmän tarve yhdistyvät. 4. Päätelmät 4.1 Edellä esitetyn perusteella komissio tukee neuvoston vahvistamaa yhteistä kantaa. LIITE 1 "Neuvosto ja komissio ilmoittavat, että komissio laatii 11 artiklassa tarkoitetuista säädöksistä luettelon ja pitää sitä ajan tasalla. Luettelo jaetaan naudanlihan hallintokomiteassa." LIITE 2 "Komissio vahvistaa pitävänsä tärkeänä varmistaa, että naudanlihan merkintäjärjestelmää sovelletaan yhtenäismarkkinoiden toiminnan mukaisesti. Se seuraa tiiviisti EU:n sisäisen kaupan kehitystä erityisesti vientiä harjoittavien jäsenvaltioiden aseman osalta ja toteuttaa tarvittaessa korjaavia toimenpiteitä."